نئی دہلی کی 'گندی بستی' فن کا دلکش نمونہ بن گئی
ایک ماہ پہلے تک 'رگھو بیر نگر' نامی بستی میں گندگی کے ڈھیر تھے۔ مگر اسٹریٹ آرٹسٹس، فن کے چاہنے والوں اور سیلفی کے دیوانوں نے اس بستی کا نقشہ ہی بدل دیا ہے۔
ویب ڈیسک — شہری پہلے اس بستی سے گزرتے ہوئے کتراتے تھے مگر اب اسے دیکھنے کے لیے دور، دور سے کھنچے چلے آ رہے ہیں۔ رگھو بیر نگر نامی اس بستی کا شمار دہلی کی کچی بستیوں میں ہوتا ہے جہاں کے رہنے والوں کو نہ تو زندگی کی بنیادی سہولتیں حاصل ہیں اور نہ ہی تازہ ہوا۔ ایک ماہ پہلے تک پوری بستی میں گندگی کے ڈھیر تھے۔ یہاں بنے نیم پختہ یا ٹین سے بنے مکانات کے ڈھانچے لوگوں کے سر چھپانے کا آسرا ہیں جن کی دیواریں ایک دوسرے سے جڑی ہوئی ہیں۔ گائے بھینسیں اور دیگر آوارہ جانور یہیں گھومتے پھرتے رہتے تھے مگر اسٹریٹ آرٹسٹس، فن کے چاہنے والوں اور سیلفی کے دیوانوں نے ایک ماہ کے اندر اندر اس بستی کا نقشہ ہی بدل دیا ہے۔ اب یہاں تقریباً ہر دیوار رنگ برنگی ہے۔ دیوی دیوتاؤں کی تصویروں سے سینری تک اور پھولوں سے کارٹون تک، کیا نہیں جو ان دیواروں پر نا بنایا گیا ہو۔ اپنے دلکش رنگوں اور شاندار ڈرائینگز کی بدولت اب یہ بستی ہزاروں افراد کی روزانہ آمد اور دیدار کا سبب بنی ہوئی ہے۔ پندرہ سے بیس رضاکاروں نے ایک ماہ میں یہاں قوس و قزح کے رنگ بکھیر دیے ہیں۔ یہ رنگ کہیں فطرت کی عکاسی کرتے نظر آتے ہیں تو کہیں مذہب اور روز مرہ کی زندگی کی جھلک یہاں دیکھنے کو ملتی ہے۔ دہلی آرٹ اسٹریٹ کے بانی یوگیش سینی کے مطابق اس تبدیلی کا مقصد مقامی لوگوں کی سوچ اور رویوں میں مثبت تبدیلی لانا اور اعتماد کی بحالی ہے جو بھارتی معاشرے میں فراموش ہونے لگا ہے۔ یوگیش سینی کا کہنا ہے کہ 'رگھو بیر نگر' کو اب ایک نئی پہچان مل رہی ہے۔ لوگ فنکاروں کے برش کا کمال دیکھنے کے لیے یہاں کا رخ کرتے ہیں۔